Tale til Torben, på vegne af personalet på Nyborg Heldagsskole og på vegne af mig selv.

Kære Torben. I dag er en *stor* dag. I dag siger vi farvel og tak til en Grundlægger – en Ophavsmand. Det hører til sjældenhederne i skoleverdenen, at man siger farvel til en skoleleder som rent faktisk har opfundet og opbygget sin egen skole. Det gør denne afskedsreception til noget helt særligt.

I dag Torben – skulle man så tro – at der var lagt op til at du ville køre toget ind i remisen – ind i remisen – pleje stempel og kuglelejre med nænsomhed – som du nok selv så yndefuldt ville udtrykke det….

Men nej – der bliver ikke noget med at køre toget i remisen endnu…som altid vil du gøre tingene på din egen måde!

Det er blevet fixet så toget lige laver et *sporskifte* – så du det næste halve år bare lige kører ind på et *sidespor* – skinnerne er lagt til et konsulentspor med en stopklods for enden af juni måned.

Så kan toget også lige dampe lidt af og køle lidt ned efter 30 år med fuld damp på kedlerne, og du kan samtidig sikre dig, at den overtagende lokofører kan overtage styringen af dit tog –

at det overtages med *omsorgsfuldhed og dygtighed….*

Det med at overdrage til den overtagende lokofører – den plan tror jeg på!

Den med at køle ned og dampe af – den tror jeg slet ikke på…

*Omsorgsfuldhed og dygtighed*…Det er netop de to begreber, som jeg synes beskriver *dit* lederskab allerbedst. Jeg ved, at jeg udtaler mig på alles vegne, når jeg siger, at du har været en meget omsorgsfuld leder. Din omsorg for dit personale rækker *langt* - og meget længere end andre leder-kollegaer jeg nogensinde har kendt. Din omsorgsfuldhed har sikret, at vores skole altid har de bedste medarbejdere man kan tænke sig.

Din omsorg er også især gældende for børn og deres forældre – børn og forældre som på vores skole ofte står i en meget svær situation i livet – *du* går på arbejde for at sikre at disse børn og forældre får hjælp – det er *dét hjerteblod*, der pumper rundt i *hele* vores organisation – din omsorgsfuldhed er på den måde i os allesammen. Vi *ved, der er brug for os,*

vi *ved*, at hvis vi bliver ved med at kæmpe, så gør vi en forskel for de børn og forældre, så gør vi en forskel i Nyborg Kommune –

og det er *dén tro* på tingene, som gør at du formår at få et helt personale til skrige *dit* berømte motto: *Vi overgir os aldrig!*

Og så er der din *dygtighed*. (Det er noget hurtigere fortalt)…. Nej..jeg vil her fremhæve din flair for strategisk ledelse - kombineret med din enorme handlekraft. For eksempel da det lykkedes dig, at vi fik Skellerup skole som ny matrikel. *Du og jeg* vidste den dag – at *nu* havde vi platformen for at realisere vores vision om at blive en stor og indbydende specialskole, som ingen kunne komme udenom.

Og så er der også lige din *sproglige* dygtighed – som for eksempel dit eget opfundne udtryk om at *”gå rundt om grisen”* – en meget jævn sprogliggørelse af en hyperkompleks beslutningsproces.

At vi reflekterer sammen og på baggrund heraf træffer de nødvendige beslutninger. ”Gå rundt om grisen”…. I skulle vide hvor mange grise Torben har fået os til at gå rundt om ude i Skellerup.

Torben - Når du nu engang får kørt toget i remisen, - eller - når du nu får nogle flere forlængede weekender i Sverige og sidder der og har fået sippet godt af gårdmanden Jørns farlige hjemmesprit – og Nyborg Heldagsskoles livshistorie kører som en film i dit hoved –

lige fra dengang du havde 2 elever i en kælder i 1990’erne til i dag, hvor skolen er *landets største* heldagsskole med 110 elever –

ja så skal du klappe dig selv på skulderen – for det er især *din dygtighed* – din dygtighed som *lede*r – og din *omsorgsfuldhed* som *menneske* - som har gjort, at Nyborg Heldagsskole er hvor den er i dag!

På vores pædagogiske weekend her for et par måneder siden - sagde du noget vrøvl.

Det er jo sket før. Og måske tiltagende med alderen…Og nej, jeg taler heller ikke om de 3 timers dårlige jokes, som du fyrede af nede i kælderen på Gl. Avernæs.

Nej – det var da vores store teoretiske inspirator Niels Peter Rygaard var færdig med sit oplæg den lørdag, - …så takkede du ham, og sagde, at ”det var så skønt at have ham til foredrag igen, for han var som en *far* for vores skole….

En far… Det var noget vrøvl tænkte jeg – noget *u*bevidst vrøvl, som jeg tolker som et udtryk for din vanlige overdrevne *beskedenhed* – …..Professor Niels Peter Rygaard gav mig i øvrigt ret bagefter i at det var noget vrøvl – men han ville ikke lægge så meget i det – for som han sagde – han er vant til at du siger så meget vrøvl.

Men det var jo noget vrøvl - fordi – Hr. Rygaard er ikke skolens far. *Du Torben* – *du* er Nyborg Heldagsskoles far. Nyborg Heldagsskole er *dit barn*, og så længe jeg sidder i ledelsen, så vil du altid være forbundet til dit barn!

Torben Juel Sørensen – Tak for *samarbejdet* – Tak for *alt!*

Du fortjener en stående applaus.